Lewenslank ná moord op ouers | Maroela Media
Lester Abrahams (24) is twee keer lewenslank gevonnis nadat hy sy ouers in Junie 2008 vermoor het.
Abrahams is in die Tokoza hooggeregshof gevonnis. Hy het op 28 Junie 2008 'n argument met sy pa gehad en hom toe met sy eie vuurwapen, 'n 9mm-pistool, doodgeskiet, berig Beeld. Hy het sy ma toe met 'n metaalpyp doodgeslaan. Twee kinders, sy jonger boetie en 'n niggie, het die voorval aanskou. Abrahams het hulle vir 'n hele aantal jaar met erge gevolge gedreig as hulle enigiemand ooit oor die moorde sou inlig.
Adv. Deon van Wyk, staatsaanklaer, het gesê die getraumatiseerde kinders sal vir die res van hul lewens dié letsels oorhou.
Dr. Gerard Labuschagne, hoof van die polisie se ondersoekgerigte sielkunde-eenheid, het Vrydag getuig dat Abraham psigopatiese neigings toon. "Ek is huiwerig om hom 'n psigopaat te noem, maar hy was 'n dwelmverslaafde. Nietemin is daar aanduidings dat hy psigopatiese neigings gehad het nog voor sy dwelmgebruik. Die beskuldigde is sjarmant, het 'n groot ego, toon geen berou nie, volg 'n parasitiese leefstyl en is 'n patologiese leuenaar," het Labuschagne gesê.
Regter George Maluleke het bevind die motief was gierigheid, aangesien Abrahams R3.7 miljoen by sy ouers geërf het en wat hy, in minder as vier jaar, spandeer het.